Nog ŉ span brandbestryders aangevalDie skade wat aan die brandweerenjin aangerig is. (Foto: ANA) Nóg ŉ span brandbestryders van die Stad Kaapstad is vandeesweek aangeval toe hulle na ŉ toneel uitgeroep is. Dít nadat die Stad se brandbestryders verlede maand binne 48 uur nie minder nie as drie keer onder aanvallers tydens betogings in die omgewing van Khayelitsha deurgeloop het. JP Smith, Kaapstad se burgemeesterskomiteelid vir veiligheid en sekuriteit, het Vrydag in ŉ verklaring gesê die jongste voorval het Donderdagaand in Delft plaasgevind. Volgens Smith is ŉ brandweerspan van Belhar net voor 20:00 na die toneel ontbied waar ŉ vragmotor in die suide van Delft aan die brand gesteek is. Beurtkrag was boonop in die omgewing ingestel ten tyde van die voorval. Smith het gesê die span brandbestryders is deur lede van die polisie vergesel na Hindleweg waar hulle met hul aankoms onder aanvallers deurgeloop het. “Die brandbestryders en lede van die polisie het onder skoot gekom net toe hulle die toneel nader. ŉ Baksteen is na die voorruit van die brandweerenjin geslinger.” Volgens Smith was die span brandbestryders só getraumatiseer ná die voorval dat hulle later huis toe gestuur is. Dít het daartoe gelei dat die brandweerstasie in Belhar vir die res van die nag onbeman was. “Hierdie misdadige gedrag word ŉ gereelde verskynsel en hou potensieel verwoestende gevolge in vir wetsgehoorsame burgers wat nooddienste benodig,” het Smith gesê. Volgens Smith vertraag aanvalle van dié aard nie net brandbestryders se reaksietyd op noodgevalle aangesien hulle moet wag vir polisiebegeleiding nie, maar dit kan selfs daartoe lei dat die Stad Kaapstad sy dienste heeltemal onttrek aan plekke waar daar onrus is.